CELEX: C2007/199/96
Language: el
Date: 2007-08-25 00:00:00
Title: Υπόθεση F-49/07: Προσφυγή της 23ης Μαΐου 2007 — R κατά Επιτροπής

25.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 199/49
            
         Προσφυγή της 23ης Μαΐου 2007 — R κατά Επιτροπής
   (Υπόθεση F-49/07)
   (2007/C 199/96)
   Γλώσσα διαδικασίας: η γαλλική
   Διάδικοι
   
      Προσφεύγουσα: R (εκπρόσωπος: O. Martins, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Δικαστήριο Δημόσιας Διοίκησης:
   
               —
            
            
               να κρίνει την προσφυγή παραδεκτή·
            
         
               —
            
            
               εφόσον είναι αναγκαίο να ακυρώσει την απόφαση της 13ης Φεβρουαρίου 2007 με την οποία η Επιτροπή απέρριψε τη διοικητική ένσταση και αίτηση αποζημιώσεως της προσφεύγουσας της 8ης Νοεμβρίου 2006 και την απόφαση της 19ης Δεκεμβρίου 2005·
            
         
               —
            
            
               εφόσον παρίσταται αναγκαίο να κηρύξει μη πραγματοποιηθείσα ολόκληρη την περίοδο δοκιμασίας και μη εκδοθείσες όλες τις πράξεις που εκδόθηκαν υπό τις συνθήκες αυτές, και/ή να ακυρώσει όλες τις προπαρασκευαστικές και συνακόλουθες πράξεις ή αυτές που παρατείνουν τα αποτελέσματα της έκθεσης για τη λήξη της περιόδου δοκιμασίας, της 10ης Ιανουαρίου 2005, και ιδίως την ενδιάμεση έκθεση της 11ης Αυγούστου 2004, το υπηρεσιακό σημείωμα της X της 13ης Απριλίου 2005 και την πράξη επανατοποθετήσεως της αρμόδιας για τους διορισμούς αρχής (AΔΑ) της 3ης Μαρτίου 2005·
            
         
               —
            
            
               εφόσον παρίσταται αναγκαίο, να ακυρώσει εν μέρει την έκθεση για τη λήξη της περιόδου δοκιμασίας εκτάκτου υπαλλήλου «έρευνα» όπως οριστικοποιήθηκε στις 18 Μαΐου 2004, σχετικά με τα σχόλια που διατύπωσε ο επιθεωρητής·
            
         
               —
            
            
               εφόσον παρίσταται αναγκαίο, να ακυρώσει το σημείωμα του γενικού διευθυντή της ΓΔ ΔΙΟΙΚΗΣΗ της 20ής Ιουλίου 2005 με το οποίο απερρίφθη η αίτηση αρωγής που υπέβαλε η προσφεύγουσα στις 11 Νοεμβρίου 2004 βάσει του άρθρου 24 του ΚΥΚ·
            
         
               —
            
            
               να αναγνωρίσει την ευθύνη της Ευρωπαϊκής Κοινότητας λόγω του συνόλου των προσβαλλομένων αποφάσεων και πράξεων και λόγω παράνομης συμπεριφοράς της Επιτροπής έναντι της προσφεύγουσας·
            
         
               —
            
            
               να επιδικάσει υπέρ της προσφεύγουσας αποζημίωση για τις ζημίες που υπέστη ύψους 2 500 000 ευρώ·
            
         
               —
            
            
               να καταδικάσει την Επιτροπή στα δικαστικά έξοδα·
            
         
               —
            
            
               εφόσον παρίσταται αναγκαίο, να καλέσει την Επιτροπή να μετάσχει σε διαδικασία συμφιλιώσεως βάσει του άρθρου 7, παράγραφος 4, του παραρτήματος I του Οργανισμού του Δικαστηρίου.
            
         Ισχυρισμοί και κύρια επιχειρήματα
   Η προσφεύγουσα προσάπτει στην Επιτροπή σφάλματα, παραλείψεις και δυσλειτουργίες στη διοίκηση του προσωπικού που συνιστούν παράνομη συμπεριφορά έναντι αυτής και στοιχειοθετούν την ευθύνη του οργάνου αυτού. Κατά την προσφεύγουσα, η Επιτροπή διέπραξε κατάχρηση εξουσίας και παράβαση ουσιώδους τύπου, προσέβαλε τα δικαιώματα άμυνας και παρέβη την υποχρέωση αιτιολογίας. Επιπλέον, οι προσβαλλόμενες πράξεις ενέχουν πρόδηλη πλάνη εκτιμήσεως και συνιστούν παράβαση του άρθρου 26 του ΚΥΚ καθώς του κανονισμού 45/2001 (1), της υποχρεώσεως μέριμνας, του καθήκοντος αρωγής που θεσπίζει το άρθρο 24 του ΚΥΚ, παραβίαση των αρχών απρόσκοπτης εξέλιξης της σταδιοδρομίας και της χρηστής διοικήσεως. Επιπλέον, η προσφεύγουσα υπήρξε θύμα ηθικής παρενόχλησης.
   
      (1)  Κανονισμός (ΕΚ) 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ 2001, L 8, σ. 1).